C 89/18

Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyása nyomán módosított egységes dokumentum közzététele.

(2022/C 89/06)

Az Európai Bizottság a 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdésével összhangban jóváhagyta ezt a kisebb jelentőségű módosítást.

A szóban forgó kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„MARRONE DI COMBAI”

EU-szám: PGI-IT-0565-AM01 – 2021.7.6.

OEM ( ) OFJ (X)

1. Elnevezés

„Marrone di Combai”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Marrone di Combai” egy gesztenye ökotípus, amely az Alpok Treviso melletti nyúlványainak tipikus környezetében alakult ki.

Fogyasztásra bocsátásakor alaktani és kereskedelmi tulajdonságai a következők:

ellipszisszerű alak, süllyesztett csúcs. A köldök körvonala szabályosan bolyhos, jól látható csillagszerű sugaras rajzolattal. A perikarpium színe a világosbarnától a sötétbarnáig terjedhet, mindenesetre sohasem matt, jól kivehetően barázdált, és könnyen elválik a maghéjtól. Az ehető részt borító világosbarna maghéj helyenként nem túlzottan mély behajlásokkal rendelkezik, ami lehetővé teszi, hogy a hámozáskor könnyedén el lehessen választani a terméshústól. A mag – általában gyümölcsönként egy, ritkán több – egységes testet alkot, a felszínén barázdákkal. A terméshús állaga lisztszerű, színe fehéres, főzéssel ropogóssá és ízletessé válik.

A forgalmazáskor a gyümölcsnek növényegészségügyi szempontból kitűnő állapotban kell lennie, és a következő követelményeknek kell megfelelnie:

Extra kategória:

— a szokásosnál nagyobb méretű gyümölcs,

— 50–80 darab/kg,

— a rovarok által megtámadott endokarpiumú gyümölcsök aránya legfeljebb 4 tömegszázalék,

— a sérült perikarpiumú gyümölcsök aránya legfeljebb 3 tömegszázalék.

Első kategória:

— 81–105 darab/kg,

— a rovarok által megtámadott endokarpiumú gyümölcsök aránya legfeljebb 6 tömegszázalék,

— a sérült perikarpiumú gyümölcsök aránya legfeljebb 5 tömegszázalék.

A kizárólag feldolgozásra szánt termékre vonatkozó követelmények:

— 106–130 darab/kg,

— a rovarok által megtámadott endokarpiumú gyümölcsök aránya legfeljebb 6 tömegszázalék;

— a sérült perikarpiumú gyümölcsök aránya legfeljebb 5 tömegszázalék.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell végrehajtani

A termék eredetének és ellenőrzésének szavatolása végett a termesztési műveleteknek a 4. pontban leírt termesztési területen kell történniük.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A csomagolásra, amely magában foglalja a termék áztatását (curatura) is, a 4. pontban meghatározott területen kívül is sor kerülhet, ám a termékminőség módosulásának elkerülése érdekében a begyűjtést követő 24 órán belül meg kell történnie.

Alternatív megoldásként a termék hűtőkamrában is tárolható legfeljebb 3 napig 0,5–2 °C hőmérsékleten és 95–98 %-os páratartalom mellett. Ezt követően alá kell vetni az áztatásnak (curatura).

Az áztatás (curatura) művelete abból áll, hogy a termést környezeti hőmérsékletű vízben áztatják 5–7 napig, és az időszak közepén kicserélik a vizet. Egy alternatív eljárás szerint a gesztenye 45 percig 45–48 °C hőmérsékletű vízben is áztatható, ezt követően pedig a teljes lehűlésig azonnal hideg vízbe kell meríteni. Ezt követően a gyümölcsöt megszárítják meleg levegőt fújó szárítógéppel és ventilátorral vagy egy alternatív eljárásnak megfelelően farácsozaton kiterítik, a teljes megszáradásig naponta megforgatva a gesztenyéket.

A terméket a következő típusú csomagolásokban hozzák forgalomba: 1–25 kg-os jutazsák; 1–25 kg-os műanyagháló; és élelmiszer tárolására alkalmas, 1–25 kg-os fa vagy műanyag kosár és doboz.

A kizárólag feldolgozásra szánt gyümölcsöket élelmiszer tárolására alkalmas ládákba csomagolják (legfeljebb 400 kg).

Az egyes csomagok tartalmának egységesnek kell lennie.

A csomagolás lezárása történhet fémkapcsokkal egy mechanikus eszköz alkalmazásával, nejlonszálas levarrással varrógéppel vagy csomózott zsineggel, ólomzárral lepecsételve. A lepecsételést úgy kell végrehajtani, hogy a logót is tartalmazó címkét is rögzítse. A kosarat, a dobozt és a ládát celofánba kell vagy hálóba csomagolni, és ólomzáras zsineggel kell lepecsételni oly módon, hogy a logó is jól látható legyen.

3.6. A bejegyzett elnevezést viselő termék címkézésére vonatkozó egyedi szabályok

Az ellenőrző szerv ellenőrzi, hogy a termék azonosítható legyen a logót és a többi feliratnál lényegesen nagyobb méretű „Marrone di Combai” feliratot viselő címkével. A címke vagy a csomagolás a következő információkat tartalmazhatja: a termelő vagy a csomagoló cég neve és védjegye; az eredeti nettó tömeg és a kategória; élelmezési és étkezési jellegű információk; a termelés éve; termék helyes tárolására és felhasználására vonatkozó tájékoztatás. A logó egy stilizált gesztenyét ábrázol, amelyet egy stilizált kupacs világosbarna tövisei vesznek körbe, és az egész egy sötétbarna négyzetben található (világosbarna: pantone 465U, sötétbarna: pantone 4625U). A logó méretei a következők lehetnek: 65 mm × 102 mm; 33 mm × 51 mm; 17 mm × 25 mm; 8 mm × 12 mm.

4. A földrajzi terület tömör meghatározása

A „Marrone di Combai” termesztésének földrajzi területe Treviso megye következő településeire terjed ki: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene és Vittorio Veneto.

5. Kapcsolat a földrajzi területtel

A 4. pontban meghatározott terület teljes egészében az Alpok szélső nyúlványait alkotó dombokon helyezkedik el.

A „Marrone di Combai”-t tipikusan hegyvidéki (előalpesi) területen termesztik. Geológiai szempontból a terület egy kovás mészkőből álló, karsztos formájú sziklaegyüttesből és egy dombvidékből áll, amely mély bevágásokkal, meredek lejtőkkel és kiterjedt talajdegradációs folyamatokkal jellemezhető, a felszínre kerülő kemény és ellenálló kőzet miatt. Ez a hegyrajz éghajlati szempontból figyelemreméltó jelentőséggel bír: az előalpesi hegylánc és „domböv” elhelyezkedése akadályt képez a keleti szelek előtt, és szabad utat ad az észak felől érkező áramlatoknak. Ez mérsékli az éves hőingást a közeli síksághoz képest. A napéjegyenlőség körüli mintázatot követő bőséges csapadék, és a – pó-venetói síkságon egyébként mindenütt jelen lévő – köd teljes hiánya szintén egyike a környezet jellemzőinek, amely így különösen alkalmassá válik a „Marrone di Combai” OFJ termesztésére.

Csoportos érzékszervi felmérések pozitív összefüggést mutattak ki a terméshús jellemzői, különösen a puhaság és a gyümölcs általános élvezeti értéke között. A tapintást meghatározó vonatkozásokon túl kiemelendő a különleges aroma, amely nagyra becsült a termékben a fogyasztáskor markánsan érzékelhető fűszer-, virág- és gyógynövényszerű érzetek miatt. A kifejezetten az érzékeléselemzéshez használt jellemzőkkel kifejezett számszerűsített értékek magas intenzitást mutattak az aroma, az aromaőrzés és az édesség esetében, ellenben rendkívül alacsonyat a gyümölcs általános élvezeti értékével negatív összefüggést mutató fanyarság és keserűség esetében. A „Marrone di Combai” aromatikus jellemzői a termesztési terület talajainak tulajdonságaihoz kötődnek, és így kifejezik ki a növény, a talaj és a termesztési környezet közötti szoros kapcsolatot.

A „Marrone di Combai” OFJ-ként történő bejegyzése iránti kérelem a termék sajátos jellemzői mellett lényegében a termék hírnevén alapul.

A „Marrone di Combai” térségében a gesztenyefa jelenlétét és sajátos jellemzőit számos történelmi feljegyzés megerősíti, amelyek egészen a 12. századig nyúlnak vissza. Ezek arról tanúskodnak, hogy a termék jellemzésében a környezeti és az emberi tényezők egyaránt rendkívül fontosak, hiszen a gesztenye mindig is alapvető szerepet játszott a dombok lakóinak létfenntartásában. Sőt a különböző történelmi emlékek között egy 1665. szeptember 18-án keltezett írás a gesztenye betakarításához kapcsolódó társadalmi és participációs vonatkozásokat is kiemeli: az egész lakosság – köztük a nők és a gyermekek is – részt vettek a gyümölcs betakarításában, amelyet bizonyos kvótáknak a család összetétele alapján történő odaítélésével szabályoztak.

A későbbi korokban a Marrone di Combai hírneve Veneto tartományból egész Olaszország fogyasztói között elterjedt. Ez többek között azoknak a falusi népünnepélyeknek köszönhető, köztük a Festa dei Marroni di Combainak, amely 1945-től kezdődően helyi és országos jelentőségű eseményt jelent.

A termék sajátos jellege szorosan kötődik a termesztés földrajzi környezetéhez. A termesztési terület geológiai jellemzői, különösen a kovás mészkőből álló, karsztos formájú sziklák és a dombos területek meredek lejtői összességükben teljes mértékben megakadályozzák az elmocsarasodást, és kiváló föld alatti vízelvezetést nyújtanak. Ez biztosítja a terméshús puhaságát és édességét, valamint aromaintenzitását és aromatartását, illetve a fanyar és keserű jegyek hiányát.

Ezenkívül a keleti szelet akadályozó dombok és az északi áramlatok jelenléte, amelyek mérséklik az éves hőingást a közeli síksághoz képest és megakadályozzák a ködképződést, pozitívan befolyásolják a növények növényegészségügyi állapotát és fejlődését, ami egészséges és jó minőségű termékeket eredményez.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A Minisztérium megindította a kifogással kapcsolatos nemzeti eljárást azzal, hogy a „Marrone di Combai” oltalom alatt álló földrajzi jelzés módosítására irányuló javaslatot közzétette az Olasz Köztársaság hivatalos közlönyének (Gazzetta Ufficiale della Repubblica Italiana) 2021. március 24-i 72. számában.

A termékleírás egységes szerkezetbe foglalt szövege megtekinthető az alábbi honlapon:

http://www.politicheagricole.it/flex/cm/pages/ServeBLOB.php/L/IT/IDPagina/3335

Megtekinthető továbbá

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all'esame dell'UE” („Az uniós vizsgálatnak alávetett termékleírások”) pontra kattintva.

(1) HL L 179, 19.6.2014, 17.o.